****

**Briff Gwerthuswr**

**R****haglen Llesiant Artistiaid Sut Mae’n Mynd?**

Mae WAHWN yn dymuno penodi gwerthuswr i’w raglen Llesiant Artistiaid newydd, Sut Mae’n Mynd? a gyllidir gan Gyngor Celfyddydau Cymru. Sut Mae’n Mynd? Hydref 2021 – Mai 2022.

**Rheolir WAHWN gan Engage sy’n ymroddedig i gydraddoldeb ac amrywiaeth mewn cyflogaeth, ac ym mhob agwedd ar ei raglenni a’i weithrediadau. Cysylltwch â info@wahwn.cymru os hoffech gael yr wybodaeth hon mewn fformat gwahanol.**

Drwy **Sut Mae’n Mynd?** nod WAHWN yw:-

* cefnogi llesiant a gwydnwch artistiaid/ymarferwyr llawrydd yng Nghymru i adfer ar ôl pandemig COVID-19
* mynd i’r afael â heriau ac anghenion artistiaid/ymarferwyr llawrydd drwy raglen iteraidd o weithdai a gweithgareddau a gyd-gynhyrchir mewn ymateb i ymgynghoriad â’r sector ynghylch angen, a allai gynnwys sesiynau ymarfer adfyfyriol, gweithgaredd cymheiriaid, goruchwylio, gweithdai a gweithgaredd creadigol
* gwerthuso’r buddion o ran llesiant gyda’n buddiolwyr/cydweithwyr arfaethedig gyda golwg ar sicrhau cyllid tymor hirach

Canlyniadau arfaethedig Sut Mae’n Mynd?yw:

* Hyd at 600 o ymarferwyr llawrydd creadigol yn teimlo bod eu hanghenion wedi’u cydnabod a’u diwallu
* Tua 40 o sesiynau llesiant a gyd-gynhyrchir ac a gyflwynir erbyn mis Mai 2022
* Ymarferwyr creadigol llawrydd yn teimlo eu bod yn barod ac â’r grym i ddefnyddio technegau a gweithgareddau creadigol i gefnogi eu llesiant
* WAHWN yn datblygu nifer o adnoddau digidol i ddarparu cymorth llesiant parhaus fel gwaddol y rhaglen
* Y rhaglen yn sicrhau cyllid tymor hirach

Bydd y gwerthuswr yn derbyn cyfarwyddyd llawn am y rhaglen gan Reolwr Rhaglen Sut Mae’n Mynd? WAHWN (Tracy Breathnach).

**Diben Gwerthuso**

Nod y gwerthuso yw:

* Disgrifio effaith Sut Mae’n Mynd? ar lesiant cyfranogwyr
* Disgrifio effaith artistiaid/ymarferwyr sy’n cyflwyno’r sesiynau llesiant
* Darparu tystiolaeth i gefnogi WAHWN yn y dyfodol wrth godi arian ar gyfer rhaglenni tebyg

Bydd y gwerthusiad hwn hefyd yn cefnogi adroddiad y rhaglen i’n cyllidwyr, Cyngor Celfyddydau Cymru.

**Cyfarwyddyd i’r Gwerthuswr Llawrydd:**

* Gweithio’n agos gyda Rheolwr y Rhaglen i sefydlu dull a methodoleg gwerthuso priodol
* Gwerthuso’r prosesau sy’n gysylltiedig â’r rhaglen
* Gwerthuso’r graddau y mae Sut Mae’n Mynd? yn cyflawni ei amcanion a’r canlyniadau arfaethedig
* Cofnodi barn rhanddeiliaid a chyfranogwyr
* Ystyried meysydd a aeth yn dda a meysydd eraill y gellid eu gwella
* Dadansoddi data a llunio adroddiad gwerthuso
* Llunio crynodeb gweithredol o’r adroddiad terfynol, gan gynnwys argymhellion fydd yn llywio iteriadau Sut Mae’n Mynd? yn y dyfodol

**Methodoleg**

Rhagwelir y bydd pwyslais y gwerthusiad ar gasglu a dadansoddi data ansoddol a meintiol. Elfen bwysig o Sut Mae’n Mynd? yw cyfraniad ac ymgysylltiad ymarferwyr creadigol llawrydd.

Bydd disgwyl i’r Gwerthuswr Llawrydd fireinio set o gwestiynau ymchwil a datblygu dulliau ymchwil priodol ar gyfer casglu a dadansoddi data, gan gynnwys (er enghraifft):

- Arsylwi cyfarfodydd a gweithdai fel bo’n briodol

- Cyfweliadau lled-strwythuredig

- Grwpiau ffocws

- Arolygon/holiaduron

- Dulliau creadigol eraill gan gynnwys ffotograffiaeth a ffilm

Bydd Rheolwr y Rhaglen yn sicrhau bod deunyddiau a dogfennau perthnasol ar gael fel bo’r angen a bydd yn darparu arweiniad a chefnogaeth drwy bob agwedd ar y rhaglen gan sicrhau bod cyfranogwyr y rhaglen a rhanddeiliaid eraill yn deall eu rolau wrth gyfrannu at y broses werthuso.

**Gwerthuswr – Sgiliau, gwybodaeth a phrofiad**

Rhaid i’r ymgeisydd llawrydd llwyddiannus allu dangos y canlynol:

* Sgiliau cyfathrebu ysgrifenedig a llafar rhagorol
* Profiad o gynnal gwerthusiadau yn y sectorau celfyddydau neu addysg
* Ymwybyddiaeth o’r heriau sy’n wynebu’r sector celfyddydau llawrydd wrth i ni ddod allan o Covid-19
* Cymwys wrth drin ymchwil ansoddol a meintiol
* Gallu amlwg i gynhyrchu adroddiadau gwerthuso allanol i amrywiol gynulleidfaoedd
* Ymrwymiad i sicrhau bod ystyriaethau amrywiaeth a chydraddoldeb yn cael eu nodi a’u trin yn ystod y broses werthuso

**Amserlen ac allbynnau**

Cynhelir gweithgaredd y rhaglen rhwng mis Tachwedd 2021 a mis Mai 2022.

Rhaid cyflwyno adroddiad gwerthuso drafft erbyn 15 Mai 2022 ac adroddiad terfynol erbyn 30 Mai 2022.

**Bydd yr Adroddiad Gwerthuso’n cynnwys:**

* Crynodeb gweithredol o ganfyddiadau allweddol ac argymhellion yr adroddiad
* Disgrifiad o’r fethodoleg gwerthuso
* Egluro nodau’r gwerthusiad
* Disgrifiad byr o Sut Mae’n Mynd?
* Dadansoddiad o’r data ansoddol a meintiol mae’r gwerthuswr wedi’i gasglu yn erbyn y nodau ar gyfer y rhaglen
* Canfyddiadau allweddol ac argymhellion
* Llyfryddiaeth o ddogfennau ymchwil perthnasol
* Llyfryddiaeth o gyfeirnodau allanol y prosiect
* Casgliad
* Atodiadau

**Astudiaethau Achos**

Rhagwelir y bydd hyd at 3 astudiaeth achos cyfranogwyr fydd yn crynhoi buddion llesiant cyfranogwyr. Gallai astudiaethau achos gynnwys dyfyniadau gan gyfranogwyr, dogfennau unrhyw waith celf a wnaed a sesiynau a gynhelir (ffotograffau, fideos neu glipiau sain). Dylai pob astudiaeth achos fod o ddeutu 800-1,000 gair o hyd a/neu gellir ei gyflwyno’n weledol, gan gynnwys ffilm, straeon digidol ac ati.

**Ffi**

Mae £5000 ar gael fel ffi Gwerthuswr (yn cynnwys treuliau a TAW). Mae’r gwerthuswr yn gyfrifol am ei Yswiriant Gwladol a threth ei hun.

Gwneir y taliadau ar ôl cwblhau’r allbynnau fel y’i nodir isod:

| Taliad 1: | Cyflwyno a chymeradwyaeth i fethodoleg arfaethedig y gwerthusiad erbyn 5 Tachwedd 2021 | £1,500 |
| --- | --- | --- |
| Taliad 2: | Cyflwyno adroddiad gwerthuso ac astudiaethau achos drafft erbyn 15 Mai 2022  | £2,000 |
| Taliad 3: | Cyflwyno drafft terfynol, crynodeb gweithredol ac astudiaethau achos erbyn 30 Mai 2022 | £1,500  |

**Gofynion cyflwyno tendr**

Anfonwch CV a thendr sy’n cynnwys yr wybodaeth ganlynol heb fod dros 2,000 o eiriau:

* Pam fod gennych chi ddiddordeb yn y contract a sut mae eich profiad blaenorol yn eich cymhwyso i wneud y gwaith hwn
* Amlinelliad o’ch ymagwedd at y gwerthusiad
* Amlinelliad o amserlenni a cherrig milltir allweddol y gwerthusiad
* Crynodeb o ddau werthusiad tebyg rydych chi wedi’u cynnal
* Tystiolaeth o’ch sgiliau, gwybodaeth a phrofiad mewn perthynas â gwerthusiad o’r math hwn
* Manylion cyswllt dau unigolyn a all gynnig geirda am waith tebyg.

Dylech ddychwelyd eich tendr wedi’i gwblhau a CV drwy ebost i Tracy Breathnach, Rheolwr Rhaglen Sut Mae’n Mynd? programmes@wahwn.cymru erbyn **31 Hydref 2021.**

Defnyddiwch **Sut Mae’n Mynd?** yn llinell testun yr ebost.

Cynhelir cyfweliadau dros Zoom 3 Tachwedd 2021.

Ebostiwch Tracy Breathnach: programmes@wahwn.cymru os hoffech gael rhagor o wybodaeth am y gwaith.

**Dyddiadau pwysig**

| **Sut Mae’n Mynd?**  | **Gweithgaredd**  |
| --- | --- |
| **Erbyn 31 Hydref 2021** | Dyddiad Cau Mynegi Diddordeb |
| **Erbyn 5 Tachwedd 2021** | Hysbysu’r ymgeisydd llwyddiannus |
| **Erbyn 8 Tachwedd 2021** | Cytuno ar ddull a methodoleg y gwerthusiad gyda Rheolwr y Rhaglen |
| **Erbyn 15 Mai 2022** | Cyflwyno adroddiad gwerthuso ac astudiaethau achos drafft |
| **Erbyn 30 Mai 2022** | Cyflwyno’r adroddiad gwerthuso ac astudiaethau achos |

**WAHWN**

Mae Rhwydwaith Iechyd a Llesiant Celfyddydau Cymru (WAHWN) yn rhwydwaith sy’n tyfu’n gyflym o gydweithwyr sy’n cyflawni gwaith celfyddydau ac iechyd yng Nghymru. Mae’r Rhwydwaith yn cynrychioli aelodau o sectorau’r celfyddydau, iechyd ac Addysg Uwch ac mae’n cynnwys ymarferwyr sy’n gweithio ar draws holl amrywiaeth ymarfer celf mewn lleoliadau iechyd, celfyddydau a chymunedol eraill.

**Nod: Cefnogi, datblygu ac ymchwilio i ymarfer celfyddydau ac iechyd yng Nghymru**

**Amcanion**

* Gweithredu fel hyb ar gyfer rhwydweithio, cydweithio, lledaenu ac ymchwil ar y celfyddydau ac iechyd mewn ymarfer ledled Cymru – drwy gyfarfodydd rheolaidd, negeseuon ebost a’r wefan
* Cefnogi gwydnwch a gallu’r sector yng Nghymru drwy ddarparu a chyfeirio at ddatblygiad proffesiynol o ansawdd uchel
* Cefnogi ac annog arferion ymchwil a gwerthuso moesegol sy’n codi proffil y celfyddydau mewn iechyd a llesiant i sector cenedlaethol a rhyngwladol – drwy ddigwyddiadau, hyfforddiant, cydweithio, lledaenu a thrafodaeth â’r Grŵp Trawsbleidiol ar y Celfyddydau ac Iechyd
* Darparu llais cenedlaethol i ymarferwyr celfyddydau ac iechyd yng Nghymru ar lefel strategol, gan ddangos arfer gorau gweithrediad polisi cyfredol (fel Deddf Llesiant Cenedlaethau’r Dyfodol) a dylanwadu ar bolisïau newydd drwy’r holl lwyfannau sydd ar gael

 